Hariduse Infotehnoloogia Sihtasutus

Hariduse Infotehnoloogia Sihtasutus (lühend HITSA) on 2013. aasta 1. mail loodud riiklik sihtasutus. Sihtasutuse asutajateks on Eesti Vabariik, kelle asutajaõigusi teostab Haridus- ja Teadusministeerium, Tartu Ülikool, Tallinna Tehnikaülikool, AS Eesti Telekom ja Eesti Infotehnoloogia ja Telekommunikatsiooni Liit. Hariduse Infotehnoloogia Sihtasutus kujunes välja Eesti Infotehnoloogia Sihtasutusest (EITSA), kui viimane ühines 1. mail 2013 Tiigrihüppe Sihtasutuse ning Eesti Hariduse ja Teaduse Andmesidevõrguga ehk EENet-iga.
Hariduse Infotehnoloogia Sihtasutus aitab korraldada ja korraldab ise konkursse, koolitusi nii õpilastele kui õpetajatele ja haldab mitmeid IT-teenuseid nagu ÕIS (rakenduskõrgkoolide õppeinfosüsteem), SAIS (sisseastumise infosüsteem) ja KRATT (plagiaadituvastussüsteem). Hariduse Infotehnoloogia Sihtasutus edendab ka rahvusvahelist IT-alast koostööd ning digitaalset õpet. Hariduse Infotehnoloogia Sihtasutus on aastast 2000 kantud valitsuse tulumaksusoodustustega sihtasutuste nimekirja.

Juhtimine

Hariduse Infotehnoloogia Sihtasutuse asutajateks on Eesti Vabariik (Haridus- ja Teadusministeerium), Tartu Ülikool, Tallinna Tehnikaülikool, AS Eesti Telekom ja Eesti Infotehnoloogia ja Telekommunikatsiooni Liit. Asutajatele alluv nõukogu koosneb üheksast inimesest: Ivar Sikk (Haridusministeerium), Jaak Aaviksoo (Tallinna Tehnikaülikool), Aune Valk (Tartu Ülikool), Ants Sild  (Eesti Infotehnoloogia ja Telekommunikatsiooni Liit), Hele Tammenurm (Telia Eesti AS), Urmo Uiboleht (Eesti Koolijuhtide Ühendus), Tarmo Loodus (Eesti Kutseõppe Edendamise Ühing), Tiit Land (Tallinna Ülikool) ja Margus Lehesaar (Rahandusministeerium). Nõukogule allub juhatus.

Struktuuriüksused

IT Hariduse Arenduskeskuse ülesandeks on IT-hariduse edendamine kõikidel haridusastmetel ning IKT haridust toetavate programmide (IT Akadeemia jne) elluviimine.
HITSA Innovatsioonikeskus koordineerib arendustegevusi, mis toetavad info- ja kommunikatsioonitehnoloogia rakendamist õppetöös kõikidel haridusastmetel. HITSA Innovatsioonikeskuse alla kuulub ka programm ProgeTiiger .
Hariduse Infosüsteemide Arenduskeskus tegeleb IKT rakendamist toetavate infosüsteemide (Sisseastumise infosüsteem (SAIS), Õppeinfosüsteem (ÕIS), repositooriumid, õpikeskkond Moodle jne) haldamise ja arendamisega.
Eesti Hariduse ja Teaduse Andmesidevõrk (EENet) tagab teaduse, hariduse ja kultuuri jaoks vajaliku infotehnoloogilise infrastruktuuri arengu ning püsikindla toimimise.

Partnerid

Hariduse Infotehnoloogia Sihtasutus on valitsuse poolt kantud tulumaksusoodustusega sihtasutuste nimekirja, mis tähendab, et kuigi sihtasutus ei teeni kasumit, siis saab ta laekunud annetused ja toetused maksuvabalt välja anda parimatele stipendiumite ja auhindade näol. Stipendiumite määramisel on tähtis roll ka Hariduse Infotehnoloogia Sihtasutuse partneritel; LHV Pank, Eesti Telekom, Skype ja Eesti Infotehnoloogia- ja Telekommunikatsiooniettevõtjate Liit.

IT Akadeemia

IT Akadeemia (ITA) on Eesti riigi, ülikoolide ja IKT (info- ja kommunikatsioonitehnoloogia) sektori ettevõtete koostööprogramm, mille eesmärgid on valdkonna jaoks vajaliku tööjõuressursi tagamine ning eelduste loomine IKT abil majanduskasvu saavutamiseks konkurentsivõimelise IKT hariduse pakkumise kaudu Eesti ja välisriikide tudengitele. Ka IT Akadeemial on mitmeid eesmärke: IKT sektori tööjõuvajaduse rahuldamine, IKT valdkondade õppe pakkumine rahvusvaheliselt konkurentsivõimelisel kvaliteeditasemel, IKT-ga interdistsiplinaarselt seotud erialade tugevdamine valdkonnaspetsiifilise õppega, Rahvusvahelise tasemega õppejõudude ja teadustöötajate järelkasvu tagamine, IKT õppe killustatuse ja dubleerimise vähendamine ning tähelepanu suunamine konkurentsivõimelisematele erialadele ja õppekavadele ja suurema lisaväärtusega, IKT poolt avardatud majanduse areng ja sealt saadava tulu suurendamine, mis kompenseerib tehtud riiklikud ja erakapitali kulutused.

Hariduse tehnoloogiakompass

2018. aastal alustas HITSA haridusele suunatud tehnoloogiatrendie ülevaate Hariduse tehnoloogiakompass koostamist. Esimene raport ilmus 2019. aastal.